Marcus Aurelius-rytterstatuen
Marcus Aurelius-rytterstatuen er en berømt antik rytterstatue af kejser Marcus Aurelius fra ca. 161–80 e.v.t. Det er den eneste fuldt bevarede romerske rytterstatue. Statuen er i forgyldt bronze og er 4,24 meter høj.
Rytterstatuen viser Marcus Aurelius iklædt tunika, feltherrekappe (paludamentum) og støvler. Hans højre arm og hånd er udstrakt i en gestikulation (adlocutio), som blev brugt af romerske kejsere og generaler til at adressere hæren ved formelle lejligheder. Marcus Aurelius sidder på en hest, der løfter sit højre forben. Den er iført hovedtøj og et rektangulært klæde, der fungerer som saddel.
Statuen undgik omsmeltning, da den efter antikken blev fejlagtigt identificeret som Konstantin 1. den Store, den første kristne kejser. Fra 900-tallet stod statuen ved Laterankirken, men blev flyttet omkring 1540 af den italienske billedhugger Michelangelo, da den skulle være midtpunkt i hans nye udformning af pladsen på Capitol. I 1980’erne blev statuen flyttet indenfor på Musei Capitolini for at beskytte den, siden da har en kopi befundet sig på pladsen.
Marcus Aurelius-rytterstatuen er blevet brugt som forlæg for flere senere rytterstatuer, bl.a. Jacques Salys statue af Frederik 5. på Amalienborg Slotsplads og Bertel Thorvaldsens statue af den polske krigshelt Jozef Poniatowski.
I forbindelse med indførelsen af euroen blev statuen udvalgt som motiv på bagsiden af de italienske 50-centmønter.